**Informatīvais ziņojums**

**“Par valsts un pašvaldību vienoto klientu apkalpošanas centru izveidi**

**Cēsu novada un Talsu novada pašvaldībās”**

# 1.   Pamatojums informatīvā ziņojuma iesniegšanai

Vides aizsardzības un reģionālās attīstības ministrija (turpmāk – VARAM) ir sagatavojusi izskatīšanai Ministru kabineta (turpmāk – MK) sēdē informatīvo ziņojumu “Par valsts un pašvaldību vienoto klientu apkalpošanas centru izveidi Cēsu novada un Talsu novada pašvaldībās” (turpmāk – ziņojums).

Ziņojuma mērķis ir saņemt MK atbalstu valsts budžeta dotācijas piešķiršanai valsts un pašvaldību vienoto klientu apkalpošanas centru (turpmāk – VPVKAC) izveidošanai un darbības nodrošināšanai Cēsu novadā 2018. gadā un Talsu novadā 2019. gadā.

Ziņojums izstrādāts, ievērojot MK 2018. gada 13. februāra noteikumus Nr. 79 “Kārtība, kādā izmanto 2018. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei (turpmāk – MK noteikumi Nr. 79).

# 2.   Situācijas raksturojums

MK 2015. gada 10. janvārī ar rīkojumu Nr. 14 “Grozījumi Koncepcijā par publisko pakalpojumu sistēmas pilnveidi” apstiprināja grozījumus 2013. gada 19. februārī ar MK rīkojumu Nr. 58 apstiprinātajā Koncepcijā par publisko pakalpojumu sistēmas pilnveidi (turpmāk – Koncepcija), kas paredz pašvaldību un tiešās valsts pārvaldes sniegto publisko pakalpojumu pieejamības nodrošināšanu, panākot, ka konkrēta pakalpojuma saņemšanai iedzīvotājiem un uzņēmējiem nav jāvēršas vairākās institūcijās vai pakalpojumu centros, tai skaitā, nodrošinot iespēju saņemt pakalpojumu elektroniski. VPVKAC tīkla izveide vērsta gan uz iedzīvotāju izmaksu samazinājumu, gan uz valsts pārvaldes pakalpojumu pieejamības nodrošināšanu, ieviešot “vienas pieturas aģentūras” principu praksē.

Saskaņā ar Koncepcijas 5.3.4.1. sadaļā “VPVKAC tīkla izveides risinājumu apraksts” noteikto, reģionālās nozīmes attīstības centrā valsts iestāžu struktūrvienības izvieto kopā ar pašvaldības klientu apkalpošanas centru, organizējot vienotu klientu apkalpošanas vietu. Valsts iestāžu minimālā pakalpojumu groza sniegšanu pašvaldībai pamatā nodod tās iestādes, kuru klientu apkalpošanas struktūrvienības neatrodas konkrētajā reģionālās nozīmes centrā, un, ja tas ir lietderīgi no pakalpojumu pieejamības un nepieciešamās infrastruktūras viedokļa. Tādejādi tiek sekmēta Koncepcijas mērķa sasniegšana: nodrošināta iedzīvotāju un uzņēmēju vajadzībām un VPA principam atbilstoša valsts pārvaldes pakalpojumu klātienes sniegšana, veicināta pakalpojumu pieteikšana digitāli un sekmēta optimāla pakalpojumu pieejamība.

Saskaņā ar Koncepcijas 5.3.1. sadaļā “Mērķis, uzdevums un darbības principi” noteikto, lēmums par katra VPVKAC izveidi reģionālās nozīmes attīstības centrā tiek pieņemts, MK apstiprinot informatīvo ziņojumu par konkrētā centra izveidi un nepieciešamo finansējumu.

Valsts pārvaldes iekārtas likuma 98. panta pirmā daļa nosaka, ka valsts pārvaldes pakalpojumus pēc iespējas sniedz viena klientu apkalpošanas centra ietvaros klātienē vai elektroniski arī tad, ja to sniegšanā ir iesaistītas vairākas iestādes vai citi tiesību subjekti. Lai radītu VPVKAC darbības tiesisko regulējumu un noteiktu VPVKAC veidus, VPVKAC sniegto pakalpojumu apjomu un pakalpojumu sniegšanas kārtību, MK 2017. gada 4. jūlijā pieņēmis noteikumus Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” (turpmāk – MK noteikumi Nr. 401).

Saskaņā ar MK noteikumu Nr. 401 5. punktu reģionālas nozīmes VPVKAC ir izvietots reģionālas nozīmes attīstības centrā, kur vienuviet:

1. pašvaldība nodrošina pašvaldības pārziņā esošu pakalpojumu sniegšanu;
2. pašvaldība nodrošina to iestāžu minimālā pakalpojumu groza pakalpojumu sniegšanu, kuras nenodrošina klientu apkalpošanas funkciju konkrētajā reģionālas nozīmes attīstības centrā;
3. vismaz trīs iestādes vismaz vienu darbdienu nedēļā sniedz visus savā pārziņā esošus pakalpojumus.

Atbilstoši likuma “Par valsts budžetu 2018. gadam” 45. pantam kārtību, kādā VARAM budžeta programmas 30.00.00 “Attīstības nacionālie atbalsta instrumenti” ietvaros paredzētā apropriācija **940 394** **EUR** (turpmāk – dotācija) tiek izmantota VPVKAC tīkla izveidei, uzturēšanai un publisko pakalpojumu sistēmas pilnveidei, nosaka MK noteikumi Nr. 79. Saskaņā ar MK noteikumu Nr. 79 2. punktu VARAM veic pašvaldību atlasi dotācijas piešķiršanai, lai ieviestu VPA principu pakalpojumu sniegšanā. Saskaņā ar MK noteikumu Nr. 79 25. punktu VARAM, apkopojot pašvaldību pieteikumus, sagatavo un iesniedz MK informatīvo ziņojumu un protokollēmuma projektu par valsts budžeta dotācijas piešķiršanu VPVKAC izveidei, uzturēšanai un publisko pakalpojumu sistēmas pilnveidei reģionālās un nacionālās nozīmes attīstības centros.

Līdz 2018. gada 20. septembrim dotācijas izlietojums ir šāds:

1. atbilstoši MK noteikumu Nr. 79 2. pielikumam: **679 785 EUR**;
2. saskaņā ar MK noteikumu Nr. 79 2. un 25. punktu un atbilstoši MK 2018. gada 10. jūlija sēdes Nr. 32 40§ “Informatīvais ziņojums “Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā”” 3. punktam: **156 218,22** **EUR**;
3. saskaņā ar MK noteikumu Nr. 79 2. un 12. punktu un atbilstoši VARAM 2018. gada 16. aprīļa rīkojumam Nr. 1-2/56 “Par valsts budžeta dotācijas piešķiršanu Iecavas novada pašvaldībai valsts un pašvaldības vienotā klientu apkalpošanas centra izveidei”, 2018. gada 19. septembra rīkojumam Nr. 1-2/151 “Par valsts budžeta dotācijas piešķiršanu Jaunjelgavas novada pašvaldībai valsts un pašvaldības vienotā klientu apkalpošanas centra izveidei” un 2018. gada 19. septembra rīkojumam Nr. 1-2/150 “Par valsts budžeta dotācijas piešķiršanu Zilupes novada pašvaldībai valsts un pašvaldības vienotā klientu apkalpošanas centra izveidei”: **30 000 EUR**;
4. saskaņā ar MK noteikumu Nr. 79 3. punktu, VARAM centralizēti nodrošina vienoto klientu apkalpošanas centru atpazīstamības pasākumus, šim mērķim novirzot finansējumu **10 000 EUR**.

Līdz ar to valsts budžeta dotācija VPVKAC tīkla izveidei, uzturēšanai un publisko pakalpojumu sistēmas pilnveidei 2018. gadā ir pieejama **64 390,78 EUR** apjomā.

Izvērtējot minētos aspektus, VARAM izveidotā komisija[[1]](#footnote-1) (turpmāk – Komisija) atkārtoti izskatīja Cēsu novada pašvaldības pieteikumu VPVKAC izveidošanai, kā arī izskatīja Talsu novada pašvaldības lūgumu dotāciju VPVKAC izveidošanai un darbības nodrošināšanai, kas piešķirta ar MK 2018. gada 10. jūlija sēdes protokolu Nr. 32 40.§ “Informatīvais ziņojums “Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā””, nodrošināt 2019. gadā, un, atbilstoši minētajam, VARAM sagatavoja informatīvo ziņojumu un protokollēmuma projektu.

## **3.   Cēsu novada VPVKAC izveidošana**

VARAM 2018. gada 21. februārī saņēma Cēsu novada pašvaldības pieteikumu dotācijas saņemšanai VPVKAC izveidei un darbības nodrošināšanai reģionālās nozīmes attīstības centrā 2018. gadā. Komisija izskatīja pieteikumu un lūdza to precizēt, pārskatot valsts pārvaldes iestāžu izvietošanas iespējas Cēsu novada VPVKAC. Cēsu novada pašvaldība 2018. gada 31. augustā iesniedza vēstuli Nr. 1-38/3981 “Par VPVKAC izveidi reģionālās nozīmes attīstības centrā 2018. gadā”, apliecinot Latvijas Investīciju un attīstības aģentūras un Pārtikas un veterinārā dienesta gatavību organizēt klientu apkalpošanu Cēsu novada plānotajā VPVKAC noteiktu reižu skaitu nedēļā. Ņemot vērā, ka Cēsu novada pašvaldība darbu pie VPVKAC izveides uzsāka pēc pieteikuma iesniegšanas VARAM, t. i., 2018. gada 21. februārī, Cēsu novada dome lūdza attiecināt pašvaldības izdevumus VPVKAC izveidei no 2018. gada marta mēneša.

1. tabulā attēlota Cēsu novada pašvaldības pieteikuma izvērtēšana atbilstoši izvērtēšanas kritērijiem.

1. tabula

Pieteikumu izvērtējums atbilstoši iesniegšanas kritērijiem

| Kritēriji | Cēsu novads |
| --- | --- |
| 1. kritērijs: pašvaldība ir iesniegusi pieteikumu VARAM noteiktajā termiņā | atbilst |
| 2. kritērijs: pašvaldība ir iesniegusi pieteikumu VARAM noteiktajā kārtībā, kas ir parakstīts oriģināls vai elektroniski parakstīts ar drošu elektronisko parakstu un satur laika zīmogu, attiecīgi, atbilstoši spēkā esošajām tiesību normām | atbilst |
| 3. kritērijs: pašvaldība kopā ar pieteikumu ir iesniegusi pašvaldības domes lēmumu par VPVKAC izveidi pašvaldībā | atbilst |
| 4. kritērijs: pašvaldība kopā ar pieteikumu ir iesniegusi pašvaldības īpašumā vai ilgtermiņa nomā esoša infrastruktūras objekta telpu plānu VPVKAC izveidei | atbilst |
| 5. kritērijs: pašvaldība pieteikumā ir iesniegusi VPVKAC izveides vai pielāgošanas un uzturēšanas izmaksu aprēķinu | atbilst |
| 6. kritērijs: pašvaldība pieteikumā ir apliecinājusi pašvaldības gatavību ieguldīt līdzfinansējumu | atbilst |
| 7. kritērijs: pašvaldības prognozētais reģionālās nozīmes VPVKAC izvietoto iestāžu klientu apkalpošanas struktūrvienību skaits | 4 |

Cēsu novada VPVKAC plānots Raunas ielā 4, Cēsu pilsētā, Cēsu novada pašvaldības ēkā, kurā izvietotas arī Cēsu novada pašvaldības struktūrvienības. Cēsu novada VPVKAC atvēršana plānota 2018. gada 16. novembrī.

Atbilstoši Cēsu novada pašvaldības norādītajai informācijai Cēsu novada VPVKAC telpās:

1. Latvijas Investīciju un attīstības aģentūra (turpmāk – LIAA) nodrošina LIAA Valmieras biznesa inkubatora pārstāvniecības Cēsīs darbinieka klātbūtni Cēsu novada VPVKAC reizi nedēļā četras stundas ar nosacījumiem:
	1. informācija par VPVKAC darbību, LIAA pārstāvja pieejamību un apkalpošanas laikiem tajā tiek publicēta Cēsu novada pašvaldības tīmekļvietnē, sociālo tīklu kontos, kā arī citos plašsaziņas līdzekļos, nodrošinot informācijas pieejamību Cēsu pilsētas, novada un apkārtējo novadu iedzīvotājiem;
	2. Valmieras biznesa inkubatora vadītājam tiek dota iespēja pieņemt lēmumu par turpmāku atrašanos VPVKAC, ja tas nenesīs rezultātus pirmajos sešos VPVKAC darbības mēnešos kopš tā atvēršanas dienas.
2. Pārtikas un veterinārā dienesta (turpmāk – PVD) Ziemeļvidzemes pārvalde nodrošina viena darbinieka klātbūtni Cēsu novada VPVKAC divas reizes nedēļā četras stundas ar nosacījumiem:
	1. tiek nodrošināta telpa PVD kompetences jomā noņemto paraugu īslaicīgai uzglabāšanai;
	2. informācija par VPVKAC darbību, PVD pārstāvja pieejamību un apkalpošanas laikiem tajā tiks nodrošināta Cēsu novada tīmekļvietnē un VPVKAC;
	3. PVD ir tiesības atteikties no atrašanās klientu centrā, ja tas nenesīs rezultātus vai, gluži pretēji, palielināt darba laiku tajā, ja palielināsies apkalpoto klientu skaits;
	4. PVD pārstāvim tiek nodrošināta atsevišķa darbavieta un individuālo sarunu telpa, PVD klientiem tiek nodrošinātas visas VPVKAC priekšrocības un vides pieejamība.
3. Pašvaldības ēkā Lauksaimniecības datu centrs turpina nodrošināt klientu apkalpošanu vienu reizi nedēļā uz esošajiem vienošanās nosacījumiem, kādi ir izveidojušies ar Latvijas Lauku konsultāciju un izglītības centru.

Nodarbinātības valsts aģentūra, Pilsonības un migrācijas lietu pārvalde, Valsts ieņēmumu dienests, Valsts sociālās apdrošināšanas aģentūra un Valsts zemes dienests turpinās darbu struktūrvienībās, kuras izvietotas ārpus plānotajām VPVKAC telpām Cēsu pilsētā.

Cēsu novada VPVKAC pašvaldības darbinieks organizēs VPVKAC darbu kopumā atbilstoši MK 2017. gada 4. jūlija noteikumu Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” prasībām, tai skaitā, sniegs atbalstu valsts pārvaldes portālā Latvija.lv ievietoto e-pakalpojumu lietošanā, tostarp, konsultējot klientus telefoniski, un sniegs atbalstu klientiem darbā ar datoru, e-parakstu un e-adresi.

VPVKAC telpu kopējā platība ir 70,7 m2. Pašvaldība nodrošina VPVKAC izveidi, tai skaitā, rindu vadības sistēmas darbību pašvaldības un VPVKAC izvietoto iestāžu klientu apkalpošanai, un VPVKAC pašvaldības darbinieku, iestāžu darbinieku un klientu telpu iekārtojumu. Iestāde, atbilstoši izmantotās darbavietas platībai un procentuāli piemērotās koplietošanas telpu platībai, sedz telpu nomas un apsaimniekošanas maksu.

Cēsu novada pašvaldība ir veikusi aprēķinu par komunālajiem maksājumiem (ūdens, kanalizācija, apkure, elektrība) Raunas ielā 4, Cēsu novada plānotajā VPVKAC ēkā, par periodu no 2017. gada janvāra līdz 2017. gada decembrim ieskaitot. Cēsu novada pašvaldība plānotajai VPVKAC ēkai Raunas ielā 4 ir apstiprinājusi nomas maksu 2,78 EUR/m2 mēnesī bez pievienotās vērtības nodokļa un maksu par komunālajiem pakalpojumiem 2,94 EUR/m2 mēnesī bez pievienotās vērtības nodokļa. Ēkā ir nodrošināta vides pieejamība personām ar funkcionāliem traucējumiem. Saskaņā ar Centrālās statistikas pārvaldes datiem[[2]](#footnote-2) 2018. gadā Cēsu novada iedzīvotāju skaits ir 16 489.

VPVKAC izveides un darbības nodrošināšanas plānotie izdevumi atspoguļoti 2. tabulā atbilstoši Cēsu novada pašvaldības pieteikumā norādītajam.

2. tabula

Cēsu novada pašvaldības pieprasītā valsts budžeta dotācija VPVKAC izveidei 2018. gadā

|  |  |
| --- | --- |
| **Valsts budžeta dotācija, EUR** | **Pašvaldības līdzfinansējums, EUR** |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 44 450 | 630 | 42 00 | 49 280 | 19 061 | 630 | 18 00 | 21 491 |

Komisija izskatīja Cēsu novada pašvaldības pieprasīto valsts budžeta dotācijas apjomu un to koriģēja atbilstoši MK noteikumu Nr. 79 prasībām (skat. 3. tabulu). Piešķiramās valsts budžeta dotācijas apjoma aprēķinā ņemts vērā:

1. MK noteikumu Nr. 79 18. punkta prasības un pašvaldības pieteikumā norādītā VPVKAC izveidei nepieciešamā summa;
2. VPVKAC klientu apkalpošanas speciālistu atlīdzības summas aprēķinā ņemts vērā MK noteikumu Nr. 79 21. punktā noteiktais apmērs un pašvaldības pieteikumā norādītais plānotais VPVKAC atvēršanas datums;
3. VPVKAC uzturēšanas summas aprēķinā ņemts vērā MK noteikumu Nr. 79 23. punktā noteiktais apmērs un pašvaldības pieteikumā norādītais plānotais VPVKAC atvēršanas datums.

3. tabula

Piešķiramās valsts budžeta dotācijas apjoms VPVKAC izveidei un darbības nodrošināšanai Cēsu novada pašvaldībā 2018. gadā

|  |  |  |  |
| --- | --- | --- | --- |
| Izveidei | Uzturēšana | Atlīdzība | Kopā |
| 44 450 | 155 | 1 033,30 | 45 638,30 |

Secinājumi:

1. Cēsu novada pašvaldības pieteikums atbilst Koncepcijā aprakstītajam un MK 2017. gada 4. jūlija noteikumu Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” 5. punkta prasībām un VPVKAC darbības modelim reģionālās nozīmes attīstības centrā.
2. Atbalstāma VPVKAC izveide un darbības nodrošināšana Cēsu novadā, šim mērķim piešķirot valsts budžeta dotāciju EUR 45 638,30 apmērā.
3. Pašvaldības izdevumi VPVKAC izveidei attiecināmi no 2018. gada marta mēneša.

## **4.   Talsu novada VPVKAC izveidošanas pārcelšana uz 2019. gadu**

Talsu novada pašvaldība pieteikumu VPVKAC izveidei iesniedza 2018. gada 22. februārī un ar MK 2018. gada 10. jūlija sēdes protokola Nr. 32 40.§ “Informatīvais ziņojums “Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā”” 3.3. apakšpunktu pašvaldībai 2018. gadā tika piešķirta valsts budžeta dotācija VPVKAC izveidošanai 50 000 EUR apjomā un ar 6. punktu – uzturēšanai 1 150 EUR apjomā.

Talsu novada pašvaldība 2018. gada 31. augustā iesniedza vēstuli Nr. 12-3e/3362 “Par dalību VPVKAC izveidē 2018. gadā”, ar kuru informē par pašvaldības lēmumu 2018. gadā neturpināt VPVKAC izveidi, bet sagatavot laika grafiku VPVKAC izveidei 2019. gadā.

VARAM, atbilstoši Komisijas priekšlikumam, atbalsta grozījumus Talsu novada VPVKAC izveidošanas laika plānā un valsts budžeta dotācijas piešķiršanu 2019. gada MK noteikumu projektā par kārtību, kādā izmanto 2019. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.

**5.   Priekšlikumi turpmākajai rīcībai**

Ņemot vērā valsts budžeta dotācijas pieejamo apjomu VPVKAC tīkla izveidei, uzturēšanai un publisko pakalpojumu sistēmas pilnveidei, VPVKAC izveidei Cēsu novada pašvaldībā nepieciešamā finansējuma apjomu un Talsu novada pašvaldības lēmumu 2018. gadā neturpināt VPVKAC izveidi, VARAM lūdz:

1. Atbalstīt VPVKAC izveidi un darbības nodrošināšanu Cēsu novada pašvaldībā, šim mērķim no VARAM valsts budžeta programmas 30.00.00 “Attīstības nacionālie atbalsta instrumenti” 2018. gadā piešķirot finansējumu Cēsu novada pašvaldībai:
	1. VPVKAC izveidošanai Raunas ielā 4, Cēsu pilsētā, Cēsu novadā 44 450 EUR apmērā;
	2. pēc VPVKAC atvēršanas tā uzturēšanai un darbinieku atalgojumam 1 188,30 EUR apmērā.
2. Attiecināt Cēsu novada pašvaldības izdevumus VPVKAC izveidei no 2018. gada marta mēneša.
3. Atzīt Ministru kabineta 2018. gada 10. jūlija sēdes protokollēmuma (prot. Nr. 32 40§) “Informatīvais ziņojums "Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā"” 3.3. apakšpunktā doto uzdevumu un 6. punktā doto uzdevumu par finansējuma nodrošināšanu Talsu novada pašvaldībai 2018. gadā par aktualitāti zaudējušu.

Valsts budžeta dotācijas piešķiršanu Talsu novada pašvaldības VPVKAC izveidei un darbības nodrošināšanai 2019. gadā VARAM iekļaus MK noteikumu projektā par kārtību, kādā izmanto 2019. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.

Ņemot vērā, ka valsts budžeta dotācija Talsu novada pašvaldībai VPVKAC izveidošanai un darbības nodrošināšanai, kas piešķirta ar MK 2018. gada 10. jūlija sēdes protokolu Nr. 32 40.§ “Informatīvais ziņojums “Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā””, netiek izlietota 2018. gadā, valsts budžeta dotācija VPVKAC tīkla izveidei, uzturēšanai un publisko pakalpojumu sistēmas pilnveidei 2018. gadā ir pieejama **69 902 EUR** apjomā.

Pamatojoties uz MK noteikumu Nr. 79 12. punktu, atlikusī valsts budžeta dotācija 69 902 EUR apmērā novirzāma publisko pakalpojumu sistēmas pilnveidei, t.i., Ventspils pilsētas domei kā VPVKAC tīkla informācijas sistēmas uzturētājai, pilnveidojot VPVKAC informācijas sistēmu Pakalpojumucentri.lv atbilstoši MK noteikumu Nr. 401 prasībām, tai skaitā, pilnveidojot risinājumu zvanu reģistrēšanai un pāradresācijai.

Vides aizsardzības un

reģionālās attīstības ministrs Kaspars Gerhards

Anspoka, 67026938

maija.anspoka@varam.gov.lv

1. VARAM 2018. gada 8. marta rīkojums Nr. 1-2/37 “Par komisiju pašvaldību pieteikumu valsts budžeta dotācijas saņemšanai valsts un pašvaldību vienoto klientu apkalpošanas centru izveidei, uzturēšanai un publisko pakalpojumu sistēmas pilnveidei novadu, reģionālās un nacionālās nozīmes attīstības centros 2018. gadā vērtēšanai” [↑](#footnote-ref-1)
2. Centrālā statistikas pārvalde. Iedzīvotāju skaits republikas pilsētās. Tiešsaiste, skatīts 2018. gada 10. septembrī: https://www.csb.gov.lv/lv/statistika/statistikas-temas/iedzivotaji/iedzivotaju-skaits/galvenie-raditaji/iedzivotaju-skaits-republikas-pilsetas [↑](#footnote-ref-2)